La boirosa frontera entre realitat i memòria

Com podem verificar el passat? No és cert que sovint un record és distorsionat des del seu naixement i que és possible que, tot i no haver tingut lloc, només pel simple fet d'existir en la memòria acabi formant part de la (nostra) realitat? Són algunes de les preguntes que suggereix Vells temps, una obra de Harold Pinter sobre la boirosa frontera entre realitat i memòria. Setanta minuts que ens ensenyen fins a quin punt som capaços de modelar el passat per les necessitats psicològiques del present. El muntatge, dirigit per Sergi Belbel i interpretat per Sílvia Bel, Míriam Alamany i Carles Martínez, es pot veure a la Sala Beckett fins el 27 de juliol. 

Kate i Deeley, una parella convencional de classe benestant, reben la visita d'Anna, una dona que vint anys enrere havia compartit pis i amistat amb la Kate. El que comença com un aparent retrat quotidià esdevé una lluita pel territori, una batalla entre Deeley i Anna per intentar posseir a Kate a través de la memòria. A diferència de Betrayal, aquí el passat no està dramatitzat, no té una existència pròpia i, per tant, cap de les versions dels personatges, sovint mútuament contradictòries, són més o menys certes. Més aviat són un exemple d'un element típicament pinterià: la construcció verbal dels fets amb intencions estratègiques. Deeley teixeix un relat i controla momentàniament el passat, llavors Anna contraataca, i així successivament. També Kate, a través del silenci, pretén erigir-se com a narradora dels vells temps. Però com Ruth, la protagonista de The Homecoming guanya la partida al reduir els seus contrincants al silenci amb un relat sense cap possibilitat de rèplica. Un record, per cert, construit a base d'elements provinents de les narracions d'Anna i Deeley i que Kate reconstrueix com vol. És veritat el que explica? Realment va passar? Com diu el mateix autor a Conversations with Pinter (Mel Gussow, 1994): "It happens, it all happens". 
Vells temps és una obra inquietant, plena de misteri, que amaga una autèntica bomba de rellotgeria. No és ben bé naturalista, ni tampoc simbòlica i per dirigir-la, doncs, cal tenir mirada neutra i entendre que les pauses i els punts suspensius,-elements cabdals del llenguatge pinterià-, hi són per alguna raó. Tot i ser el seu primer Pinter, Sergi Belbel ha sabut interpretar la difícil partitura i ens regala un muntatge precís, amb una posada en escena gairebé mil·limètrica. Per la seva banda, Carles Martínez construeix un Deeley ple de matisos, així com la seva lenta demolició. També resulta admirable el treball de Sílvia Bel i Míriam Alamany, si bé, al meu entendre (cal tenir en compte que vaig assistir a una prèvia) els hi falta acabar d'ajustar el to, triguen una mica massa a agafar el "toro per les banyes". Un únic inconvenient: l'alçada desproporcionada de l'escenari. És cert que l'escenografia remarca, encara més, el duel narratiu entre els personatges, però també crea distància i pot arribar a incomodar a l'espectador que es veu obligat a girar i alçar el cap massa sovint. Amb tot, estem davant d'un molt bon muntatge i una gran adaptació de l'obra de Harold Pinter. Sembla, doncs, que ja tenim el primer imprescindible d'aquest Festival Grec.

Aída Pallarès. Recomana, 4 juliol 2014

______________________________________________________

Vells temps

Tercer montaje de un texto de Harold Pinter de la temporada, tras Terra de ningú (TNC), L'Encarregat (Lliure), ahora nos llega Vells Temps (S. Beckett). Si de los dos anteriores había pasado que por circunstancias alienas al texto no había acabado de atraparme, Vells Temps lo ha conseguido. Quizás los enigmas por los que transcurre la dramatúrgia que dejan al espectador a la espera de más, de arañar los minutos para que le expliquen qué está pasando realmente por la mente de los personajes, han ayudado a mi hechizo.

Magnífica traducción como ya es costumbre del gran Joan Sellent que deja en manos de Sergi Belbel un bombón envenenado. Una dirección que mantiene la pulsión del misterio que guarda el texto hasta los minutos finales, pero que a su vez muestra ciertos desajustes, el más simbólico dejar a los personajes a espaldas del público en algunas escenas, donde nos gustaría estar al otro lado para ver las reacciones.

Pero el gran misterio de la obra, ya no es ni lo que se dice ni lo que no se dice, sino como Max Graenzel ha concebido la puesta en escena. Aturdidos nada más entrar en la sala, un teatro que publicita la cercanía con el público, la relación entre intérpretes y espectador, y que para esta obra ha decidido poner una pared invisible y alejar la obra del espectador. Más allá de conseguir ampliar la capacidad de la Sala Beckett, no encuentro justificación a un escenario demasiado alzado y alargado que provoca que el espectador intente abarcar toda la acción en repetidos golpes de cuello, sin realmente conseguirlo.

Ha ayudado sin embargo que los intérpretes asuman el juego escénico a la perfección. Después de asistir a una primera función con público, puedo asegurar que los tics que normalmente acompañan a los tres actores han desaparecido por arte de la magia de la dirección de Sergi Belbel. El más sorprendente es Carles Martínez que nos hace olvidar sus habituales ademanes y nos regala a Deeley, con templanza, calma y la comicidad justa y necesaria cuando el texto lo requiere sin estridencias. Sin embargo, Silvia Bel necesitaría, en algunos momentos calmar el happy flower que desprende una felicidad que no acaba de encajar con el texto y la situación. Míriam Alamany va con altos y bajos metiéndose en la piel de un personaje al que le hace falta más empaque y más capas interpretativas.

Más allá de la comicidad o de la puesta en escena, Vells Temps és una montaje que entra, con el que ríes, y del que algunas de las preguntas que se te van formulan, quizás o no tengan contestación antes de que baje el telón. Las teorías son tan infinitas como las opiniones y todas están como flotando a la deriva.
Elisa Diez. Recomana, 4 juliol 2014.

______________________________________________________
Quan la boirina s’instal·la sobre el record

El gran valor del teatre de Harold Pinter és la capacitat de penetrar en els forats de l’ànima humana, de descobrir el precipici que hi ha darrere de les qüestions quotidianes. Els seus personatges són de carn i ossos, però en les seves actituds desvelen desconcertants reaccions, recels i pors. Vells temps, com sol passar amb Pinter, presenta una situació normal, la d’una parella de britànics que viuen al camp, travessada per l’arribada d’una amiga de joventut de la dona.

Però, sobre la superfície argumental, Pinter aboca una mirada sobre uns fets que mostren una lluita pel poder, pel sotmetiment, i ho fa amb tota la claredat de què els seus personatges no són capaços. Són les febleses i les contradiccions de l’ésser humà passades per l’experiència de l’autor i mostrades amb tota la boirina que envolta la vida i les emocions.

A Vells temps, la boirina s’instal·la sobre el record, la memòria en un joc no exempt de suspens i d’humor. Humor de somriure que brolla de la contraposició entre el perfil dels personatges i la seva presència escènica.

Sergi Belbel ha dirigit Vells temps com el que és, una partitura. Amb tres excepcionals intèrprets, Sílvia Bel, Carles Martínez i Mireia Aixalà, moguts per una química de grup que neutralitza qualsevol errada. Sorprenent l’espai escènic, tot i que funcioni una mica en contra de l’opressió que necessita la funció de Pinter. No se la perdin. És del tot recomanable.

Santi Fondevila. ARA, 7 juliol 2014

______________________________________________________

L'essencial és el que es diu

En l'obra de Harold Pinter és molt més important el que es diu que el que passa o ha passat. El realisme de l'autor de 'Vells temps' està circumscrit a la paraula. Preguntar-se si el que s'afirma o recorda és cert o no és superflu. L'essencial és què es diu. Un cop expressat ja existeix i entra a formar part del joc. Tampoc no importa si els personatges són reals o imaginats, si la presència és física o una evocació. L'interessant és com teixeixen amb paraules un intricat combat d'apropiació de l'altre. Guanya el que imposa els seus records. Guanya potser el que calla, deixant als altres que buidin la seva memòria.

Sergi Belbel respecta l'ambigüitat per aportar una dosi extra de lleugeresa de teatre de bulevard. Pinter mai no va renegar de la comèdia tradicional britànica com a possible influència en el seu teatre, però la mantenia ben subjecta en el fons de les seves peces, ben vigilada per la mirada escrutadora de Beckett. Belbel la fa aflorar a la superfície fins que la deriva del joc a tres es fa tan fosca que no té més remei que tornar-la a ofegar. La sensació és estranya: com d'un cert penediment.

El repartiment (Míriam Alamany, Sílvia Bel i Carles Martínez) ocupa un escenari exageradament llarg –com una Felsenreitschule de Salzburg en miniatura–, antinaturalista, que aïlla els personatges i anima el públic a prendre partit entre ells amb la seva atenció. Interpretacions correctes, amb la Bel més ajustada en aquesta ambigüitat del ser o no ser. Somriure enigmàtic d'un inoportú fantasma del passat o de gat de Chesire. Martínez subratlla massa el to de mascle amenaçat i Alamany triga a entrar en l'enigma de la seva fèmina.

Juan Carlos Olivares. Time Out, 7 juliol 2014
______________________________________________________
Els fantasmes dels vells temps
Fer una breu immersió prèvia a l’univers de Harold Pinter sembla assenyat abans de veure ‘Vells temps’. En una casa de la costa britànica, un matrimoni madur (Anne, Deeley) espera la visita d’una vella amiga (Kate) de l’ Anne. Han passat 20 anys des que gaudien, plegades, del ‘swinding London’. La trobada serveix per rememorar vells temps, però aviat apareixen fantasmes: un més que evident triangle...i alguns episodis tèrbols. Diàlegs trencats, inconnexos, silencis llargs... tot fa lliscar l’acció dramàtica cap a una certa atmosfera intrigant i de permanent dubte sobre el passat. No rememorem els records, els reinventem i falsegem, deia Pinter.
Les  conclusions sobre l’obra han estat i són moltes. Segons una, tot és un diàleg interior d’Anne en un intent de recobrar els dos sers estimats, a qui ella mateixa hauria matat en veure perillar el seu matrimoni . No entrarem en elucubracions, sobretot perquè Pinter, ni assumia ni negava cap lectura externa.

Belbel dirigeix amb elegància. Les interpretacions són d’escola anglesa, contingudes, mesurades, necessàriament distants per provocar en l’espectador cert estranyament evanescent. Els contrapunts humorístics, mai excessius, no difuminen el clima de misteri. L’espai escènic de Max Glaenzel, irrealment realista, esdevé, il·luminat per Kiko Planas, inquietant.
Tot rodó... si un entra en el joc de Pinter. Altrament, una broma gratuïta sobre un afer de banyes servida per uns personatges alienats que no són capaços de mantenir una conversa coherent durant més de cinc minuts.

Tu tries. It’s up to you.

Víctor Giralt. Recomana, 8 juliol 2014.

______________________________________________________
Domini absolut del llenguatge

La influència de Harold Pinter (1903-2008) en l’escena contemporània és indiscutible. Una mostra és que aquesta temporada n’hem vist tres muntatges. El primer, Terra de Ningú, al TNC i dirigit per Xavier Albertí. Una proposta plantejada tan cerimonial i seriosa que ens va intimidar com a públic, de la qual, això sí, no podem oblidar la superba interpretació de Lluís Homar. Al Lliure, Xicu Massó ens va arrossegar fins a les profunditats de L’encarregat, un espectacle meravellós. Ara és Sergi Belbel qui debuta dirigint un text del dramaturg britànic, un muntatge de petit format que es pot veure a una Sala Beckett transformada radicalment com a espai escènic per a l’ocasió.

Vells Temps (1971) planteja la trobada entre dues amigues de joventut que fa vint anys que no es veuen. Punt de partida ben innocu que venint de Pinter ja sabem des del primer segon que no ho serà i que a saber on ens portarà. Alegria pel retrobament o visita inoportuna a la llar de la parella protagonista? Com sempre, el domini del llenguatge de Pinter és absolut, la precisió per plantejar la tensió entre contraris constant, l’humor de fons i a moments esclatant un prodigi i els silencis, relaxants,  inquietants o directament demolidors.

Tot a favor d’una història on la qüestió del record és d’una potència tremenda així com les relacions humanes, ja siguin de parella, d’amants o d’amistat.

Belbel planteja un inici de comèdia anglesa comercial per potenciar progressivament l’ambigüitat mesurant els silencis amb el recurs reiteratiu de fer moure els personatges, sovint situats de manera que l’espectador sembla que assisteixi a un partit de tennis. Una direcció que a mesura que transcorre l’espectacle encotilla progressivament Pinter a base d’ofici i correcció.

Passa el mateix amb les interpretacions dels actors, ben correctes i esquematitzades, que no definides ni profundes. Sílvia Bel demostrant que és capaç de la dicció perfecta digui el que digui, així que arriba un moment que l’espectador no rep més que un doll de paraules ben expressades. Míriam Alamany, desigual, treballa a cavall entre aconseguir l’ambigüitat convincent i la sobreinterpretació del rictus. Només Carles Martínez li ha trobat el pols i les constants a aquesta fantàstica obra.

Globalment Vells Temps és un espectacle més dels que es deixa veure, construït amb aquella correcció tan políticament convencional com el cartell que, a l’entrada,  adverteix els espectadors del fet que els personatges fumen a escena d’acord amb la normativa vigent.

Teresa Ferré. Recomana, 10 juliol 2014.

______________________________________________________
N'hi ha prou amb mirar qui escolta

Pinter torna a Barcelona aquesta temporada. Ara, de bracet de Sergi Belbel, que encara mai l'havia abordat. El director cuida cada gest i mirada. És una peça per mirar-se-la d'aprop. Mirant com desbrossen aquella relació de triangular amb el temps. No cal mirar a qui parla. N'hi ha prou amb mirar a qui escolta. Perquè igual que la pausa (el que no és diu) genera informació, també la reacció del que escolta aporta plecs als personatges. De fet, és una possibilitat similar a la d'El crèdit (en què l'acció passa en un giratori) qiue també ha dirigit Belbel aquesta temporada.

El treball de tots tres actors és acurada i suggerent. Divertida, quan repassen els moments d'esbarjo juvenil de les dues secretàries o quan canten els temes de l'època desafinant (Blue moon... ); Tendre, quan recorden com es van conèixer Kate i Deeley; Fosc, quan es repeteix l'escena del company plorant i s'intueix una escena violenta que deu rossegar en alguna consciència. Bon treball, text que permet viatjar. I espai coherent amb la proposta. Perquè Belbel situa els personatges en un escenari que recorda una andana de metro (llarga i elevada) i que permet aixecar la tensió quan a la pausa se li sumen els llargs desplaçaments. Sembla que tot hagi d'esclatar. Teatre intens. 

Jordi Bordes. Recomana, 10 juliol 2014.

______________________________________________________ 

Espectacle de manufactura exquisida, immillorable

Quan vaig llegir per primera vegada Old Times en la traducció de Luís Escobar, fa més de quaranta anys, la rememoració com a factor capaç de modificar els records i els sentiments dels personatges de Harold Pinter ja s'havia pogut notar, per bé que d'una manera incipient, a The Homecoming (Tornar a casa), una obra estrenada el 1965 per la Royal Shakespeare. Sis anys més tard, el 1971, la mateixa companyia va estrenar Old Times (Vells temps), i el 1972 una edició matinera de Cuadernos para el Diálogo publicava la versió castellana de l'obra, com per fer-se ressò de l'èxit que havia tingut el muntatge londinenc de Peter Hall, en el qual aquell element –la rememoració– s'erigia, aleshores sí, en el centre mateix de la situació teatral. De sempre, el text de Harold Pinter m'ha semblat dels més atractius i inquietants de tota la producció del Nobel anglès. I des d'aquesta estimació goso dir que ara mateix, gràcies al rigor de Sergi Belbel i al treball de tres intèrprets de primera, els aficionats locals tenen, tenim la sort de poder assistir a un espectacle de manufactura exquisida, immillorable. Em podeu creure: aquest Vells temps de la Beckett podria triomfar en els escenaris més exigents del planeta, que diria Deeley, el personatge masculí de l'obra, que defuig la paraula "món" per les seves "ressonàncies pretensioses".

A partir de la traducció impecable de Joan Sellent, Belbel ha posat dempeus una filigrana dramàtica que, sota l'aparença d'una comèdia burgesa intranscendent, amaga terratrèmols emocionals d'intensitat diversa. La causa? La corrua de records que fa circular l'Anna (Sílvia Bel), l'amiga de joventut de Kate (Míriam Alemany), la dona de Deeley (Carles Martínez). Els protagonistes de Vells temps comprovaran que no poden recórrer impunement les ziga-zagues de la vella memòria i que les evocacions detallades de la forastera, pouades de vint anys enrere, trasbalsen l'equilibri probablement fràgil del matrimoni sembrant recels, episodis obscurs, desitjos insatisfets... I mentre el passat reviu entre llums i ombres, entre certeses i dubtes, Pinter mateix sembla que es diverteixi enfrontant l'espectador a uns interrogants capitals sobre els possibles errors que hi pot haver en la crònica de l'Anna, i suggerint, fins i tot, un eventualitat major susceptible de dinamitar l'objectivitat de l'anècdota: és real, la presència de l'Anna? No podria ser l'instrument que s'inventen Kate i Deeley per revisar el seu matrimoni des que reben la carta de la dona? No diré mai que la virtut principal d'un director sigui obeir al peu de la lletra les acotacions de l'autor. En Pinter, però, fer-ho és una necessitat, atès que el més lleu moviment d'un personatge pot ser indici de grans commocions interiors. Conscient d'això, Belbel ha fet un treball modèlic, minuciós, dels millors de la seva prolífica carrera. I a les seves ordres, Sílvia Bel és una dona distesa, meravellosament segura, Alamany una esfinx impressionant, carregada de silencis estrepitosos, i Martínez el marit perfecte, commovedor, un personatge literalment colossal.
Joan-Anton Benach. La Vanguardia, 9 juliol 2014.

______________________________________________________

Elegant factura del muntatge

No ho dubtin. Vells temps és un dels millors espectacles de la programació del Grec. L’elegant factura del muntatge de Sergi Belbel, acurada en els mínims detalls i recolzada en una gran escenografia de Max Glaenzel, fa justícia a la qualitat d’aquesta obra del Nobel Harold Pinter. La màgia d’aquest seductor joc teatral dóna ales als seus tres intèrprets que treuen a la llum els seus millors recursos. El seu és un treball exquisit, delicat en el gest i la dicció i a l’altura dels millors que es puguin veure en un escenari. 

Kate (Míriam Alamany) i el director de cine Deeley (Carles Martínez) estan asseguts en dos distants sofàs d’una habitació que ocupa un dels laterals de la sala. Al mig, i com una ombra fantasmagòrica que ajuda a situar el públic en l’atmosfera de la trama, es dibuixa la figura de l’Ana (Sílvia Bel). El matrimoni està esperant a la seva casa al camp l’arribada de la que 20 anys enrere va ser l’amiga i companya de pis de Kate. El diàleg entre la parella és enginyosament banal però no fa res més que preparar el terreny per a les conseqüències que tindrà la irrupció de la visitant. 

El to de comèdia burgesa inicial es transformarà aviat en un relat d’aire tràgic. N’hi haurà prou que el personatge de Bel, una dona segura i sofisticada, posi en marxa la màquina dels seus records relatant vivències en comú amb extrema precisió. Són fets que potser han passat o potser no, però en la mesura que existeixen en la memòria de qui els explica passen a ser vistos com a reals. L’espectador és contínuament interpel·lat i sorgeixen diversos interrogants. ¿Què passa entre Deeley i les dues dones? ¿Quina relació hi va haver entre elles? Les sospites i recels al voltant de les relacions del trio desfermaran un clima de tensió en la parella que segurament existia però que no s’havia manifestat. 

La versió de Sergi Belbel realça l’univers pinterià de l’obra, molt ben traduïda per Joan Sellent. El muntatge reflecteix la incidència dels efectes del pas del temps, els laberints de la memòria i la fragilitat de les relacions humanes i de parella. El treball de Carles Martínez, un actor que ja va demostrar amb L’encarregat que havia connectat molt bé amb el teatre de Pinter, és excel·lent. Sílvia Bel, enigmàtica i elegant, ofereix una de les seves millors actuacions, i Míriam Ala-many desborda magnetisme tant en la composició del seu sensual personatge com en els silencis. Una meravella.
César López Rosell. El Periódico, 11 juliol 2014.

______________________________________________________

Diàleg plàcid, esquitxat d’humor i d’ironia

«El que m’interessa en gran mesura és la boirina del passat», diu Harold Pinter, parlant de Vells temps, en el llibre de Mel Gussow Conversations with Pinter. I és una afirmació reveladora, fonamental per acostar-se a la seva obra. Una obra en què el mateix autor aconsella entrar-hi sense jugar a endevinar què ha succeït ni a esbrinar què és real o no, perquè, citant-lo novament, «un cop ho imagines és tan veritat com la realitat».

18 anys després que la petita sala de Gràcia li dediqués una Tardor, el dramaturg londinenc premi Nobel de Literatura torna a un espai idoni i novament modificat per tal de construir-hi un escenari estret i llarg –un pèl massa aixecat– agombolat pel remor de les onades i el lleu moviment del blanc cortinatge que cobreix l’invisible vidriera situada al fons de l’entarimat. Som a l’interior d’una casa ran de mar, la casa d’en Deeley i la Kate. A banda i banda, un sofà. Ell seu en un extrem; ella, a l’altre. Sense avisar, sense preàmbuls, enceten una conversa –que Míriam Alamany i un sensacional Carles Martínez broden– purament “pinteriana”: les paraules, com en una expectant partida de tennis, van de banda a banda, dirigides amb força, intenció i precisió. Una carta de l’Anna, una amiga de la Kate amb qui fa vint anys va compartir pis i joventut i a la qual no ha vist des d’aleshores, anunciant la seva arribada n’ha estat el detonant. I malgrat que hem tingut la Kate (admirable Sílvia Bel) davant els ulls des d’un bon començament, tot just ara es farà present.

S’inicia un diàleg plàcid, esquitxat d’humor i d’ironia, que flueix al ritme dels records, però ben aviat els mots es vesteixen de noves intencions i la conversa s’enverina de mirades i silencis que revelen desconfiança, coqueteria, gelosia, desig, dolor... Som, de ple, dins l’univers Pinter.
Núria Sàbat. Recomana, 14 juliol 2014.

______________________________________________________

Pinter pur i dur

Només entrar-hi, la sala Becket ens torna a desubicar. Escenari allargat, allargadíssim, cinc úniques files per al públic, llarguíssimes, també. Una cortina recorre l’escenari de banda a banda, un sofà a cada cantó, separant físicament el matrimoni de la casa, un moble bar, un bufé amb plats, copes, una llum de taula... És el marc on Sergi Belbel capfica Vells temps, una obra que barreja amb habilitat els records i la imaginació, el present i el passat, la causa i la conseqüència. I ens planteja preguntes transcendents: vivim una realitat suplantada pels records? Vivim un present imaginat? Hem viscut un mateix passat? Hi ha algú que ens fa creure els propis records, potser inventats, fins al punt que hem construït la nostra vivència basant-nos en una mentida?

Una noia va a passar uns dies a casa d’una amiga de joventut, aquella època de la vida en què tot és màgic, tot és impulsiu, tot és emocionant. Res a veure amb la vida que aquesta dona ara porta amb el seu marit, qui la assalta amb preguntes presumptament innocents sobre l’esperada visitant. L’Anna arriba il·lusionada de veure la seva amiga; la Kate, només en tenia una, d’amiga, l’Anna, que li robava la roba interior. (O no...?) Les dues dones són pols oposats (potser es complementaven).

Des dels primers minuts de la funció es mastega aquesta atmosfera inquietant. L’arribada de l’amiga activarà els records i tot començarà a barrejar-se. Cançons, pel·lícules, amics, un munt de vivències que la Kate no recorda però que, a mida que creix la inquietud, comença a acceptar. El marit, Deeley, sent una curiositat gairebé malaltissa, agressiva. Pregunta, pregunta i pregunta i esdevé un actor del passat, descobrint-nos una realitat que ens confon. L’entrada del marit en la narració de les dones (de l’Anna, bàsicament) ens fa veure la fragilitat de les relacions humanes, la gelosia, la incomprensió, el silenci. La tensió es dispara, la Kate reacciona i, de sobte, és una altra. El to, la veu, els records. Ha canviat. De sobte, el present queda sacsejat, irecognoscible.

Es pot parlar d’Univers pinterià. I aquí està ambientada l’obra. L’autor ens porta al passat sense abandonar el present. I és inquietant. I ho fa com un mestre. Pinter pur i dur. Pinter admirat i Pinter detestat. Qui busqui aquesta confusió trobarà Vells temps una obra deliciosa i captivadora (el treball actoral, sobretot el de Carles Martínez, és fantàstic). Qui no se senti atret per aquest univers gaudirà d’una representació intensa i inquietant, però no l’acabarà d’atrapar.

Toni Polo. Recomana, 17 juliol 2014.

______________________________________________________

Un joc de present i passat

Hipòtesis i més hipòtesis. ‘Vells temps’ mena l’espectador a construir i reconstruir els fets que es relaten sense saber del cert si va ben encaminat. Realitat i ficció s’entrecreuen en un joc de present i passat, vivència, record i imaginació difícil de determinar. De fet, aquesta és la voluntat de l’autor, Harold Pinter, un “triï la seva aventura” que deixa el públic sota una pluja de preguntes mentre mira de respondre a un trencaclosques que no encaixa.

‘Vells temps’ és (sempre presumptament) la trobada d’un matrimoni amb una antiga amiga d’ella vint anys després de veure’s per última vegada. Tota l’acció es desenvolupa a la sala d’estar de casa de la parella. Una tranquil·la estança amb dos sofàs-llit —situats a banda i banda de l’escenari, al costat d’un moble-bar—, un tercer seient central, una làmpada i una llarguíssima horitzontal cortina blanca. La quieta i calmada atmosfera de llum tènue, música ambiental i fugisser fum de cigar, s’alternarà amb silencis incòmodes, comentaris punyents i crits d’impotència. Els personatges flirtaran uns amb altres oferint escenes de fina complicitat com els instants musicals de Sílvia Bel i Carles Martínez, de continguda hostilitat canalitzada a través d’uns magnífics diàlegs i, sobretot, d’una morbositat que regna d’inici a final.

Aquí, cada gest, cada paraula, cada petit somriure lent i tímid, té el seu significat i, més que voler desgranar-lo per comprendre’l en la seva essència, l’espectador en gaudirà plenament si l’assaboreix sense ànsies de res més. És gairebé inevitable qüestionar-se els enigmes que planteja l’obra, i fins i tot engrescador posar en comú les pròpies teories en sortir de la funció, però per frases clau com aquesta “Hi ha coses que recordes encara que pugui ser que no hagin passat mai”, sembla que Pinter no tenia cap interès en definir completament la història.

Els actors (la tercera peça d’aquest triangular engranatge és Míriam Alamany) encarnen els personatges del dramaturg anglès amb la precisió i l’elegància que requereix el text, atenent-se als intensos sentiments que forçosament flueixen per dins seu i fent voleiar la imaginació d’un públic que, veritablement, creu reviure el seu passat, quan gaudien intensament d’una joventut marcada per l’amor a l’art, la música, el cinema, la poesia, els cafès i la filosofia.

Núria Cañamares. Recomana, 22 juliol 2014

